 NA MAUREEN ONGALA MKURUGENZI aneyesimamia mauzo na biashara katika kampuni ya kimataifa ya kutengeneza bidhaa za hospitalini ya Revital Healthcare Bw Roonek Vora amesifu hatua ya serikali ya kitaifa kuwashika mkono wawekezaji wa humu nchini na kutaka kampuni zao kupewa zabuni. Kulingana na Bw Vora, Kenya ina kampuni nyingi za haiba ya kimataifa ambazo zina uwezo wa kuuza bidhaa tofauti nchini na hata nje. Alitoa mfano wa kampuni ya Revital Healthcare ambayo imetambuliwa na Shirika la Afya Duniani (WHO) kwa ubora wa kutengeneza bidhaa hizo, zikiwemo sirinji na sindano. Akizungumza katika kikao na wanahabari katika kampuni hiyo katika eneo la Msumarini, Kaunti ya Kilifi, Bw Vora alisema kuwa hapo awali, Mamlaka ya Kusambaza Dawa nchini (KEMSA), iliagiza kutoka nje zaidi ya bidhaa 40 ambazo hutengenezwa na kampuni hiyo. “Kwa sababu Rais William Ruto ametilia maanani kuinuwa kampuni za hapa nchini, kandarasi ambazo zimetangazwa ndani ya miezi miwili iliyopita zimetengewa kampuni hizo,” akasema. Alisema kuwa kwa zaidi ya miaka 15 sasa, kampuni za humu nchini zina sababu ya kutabasamu kwa sababu serikali imeweka sheria zinazowalenga na kuwafaa. “Hii tu ndiyo njia ambayo tunaweza kutumia kujenga nchi yetu na kupigana na umaskini ili kuhakikisha ya kwamba tunatoa nafasi nyingi za kazi kwa Wakenya,” akasema. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  